Ehdotus NEUVOSTON TÄYTÄNTÖÖNPANOPÄÄTÖS luvan antamisesta Luxemburgille ottaa käyttöön yhteisestä arvonlisäverojärjestelmästä annetun direktiivin 2006/112/EY 285 artiklasta poikkeava erityistoimenpide /* COM/2013/0608 final - 2013/0296 (NLE) */





PERUSTELUT 1. EHDOTUKSEN TAUSTA Ehdotuksen perustelut ja tavoitteet Neuvosto voi yhteisestä arvonlisäverojärjestelmästä 28 päivänä marraskuuta 2006 annetun direktiivin 2006/112/EY[1] 395 artiklan 1 kohdan mukaisesti antaa yksimielisesti komission ehdotuksesta jäsenvaltiolle luvan ottaa käyttöön mainitusta direktiivistä poikkeavia erityistoimenpiteitä veronkannon yksinkertaistamiseksi tai tietyntyyppisten veropetosten tai veron kiertämisen estämiseksi. Luxemburg pyysi 24. lokakuuta 2012 komissiossa saapuneeksi kirjatulla kirjeellä lupaa soveltaa direktiivin 2006/112/EY 285 artiklasta poikkeavaa toimenpidettä, jotta se voisi vapauttaa arvonlisäverosta verovelvolliset, joiden vuosittainen liikevaihto on enintään 25 000 euroa. Komissio antoi direktiivin 2006/112/EY 395 artiklan 2 kohdan mukaisesti Luxemburgin hakemuksen tiedoksi muille jäsenvaltioille 9. marraskuuta 2012 päivätyllä kirjeellä. Komissio ilmoitti Luxemburgille 12. marraskuuta 2012 päivätyllä kirjeellä saaneensa kaikki hakemuksen arviointiin tarvitsemansa tiedot. Yleinen tausta Direktiivin 2006/112/EY XII osaston 1 luvussa annetaan jäsenvaltioille mahdollisuus soveltaa pieniin yrityksiin erityisjärjestelmiä, kuten mahdollisuutta myöntää verovapautus verovelvollisille, joiden vuosittainen liikevaihto on tietyn rajan alapuolella. Tällainen verovapautus merkitsee sitä, ettei verovelvollisen tarvitse veloittaa arvonlisäveroa luovutuksistaan ja suorituksistaan, minkä vuoksi verovelvollinen ei voi vähentää arvonlisäveroa ostoistaan. Direktiivin 2006/112/EY 285 artiklan ensimmäisen kohdan nojalla jäsenvaltiot, jotka eivät ole käyttäneet direktiivin 67/228/ETY 14 artiklassa säädettyä mahdollisuutta ottaa käyttöön vapautuksia tai soveltaa asteittaisia verohelpotuksia, voivat myöntää verovapautuksen verovelvollisille, joiden vuosittainen liikevaihto on enintään 5 000 euroa tai sen vasta-arvo kansallisena valuuttana. Direktiivin 2006/112/EY 285 artiklan toisen kohdan nojalla kyseiset jäsenvaltiot voivat soveltaa myös asteittaisia verohelpotuksia verovelvollisiin, joiden vuosittainen liikevaihto on suurempi kuin niiden verovapautuksen soveltamiselle vahvistama enimmäismäärä. Komissiolle toimitettujen tietojen mukaan Luxemburg vapauttaa nykyisin arvonlisäverosta verovelvolliset, joiden vuosittainen liikevaihto on enintään 10 000 euroa. Luxemburg on lisäksi ilmoittanut komissiolle hyödyntävänsä direktiivin 2006/112/EY 285 artiklan toisen kohdan mukaista mahdollisuutta myöntämällä asteittaisia verohelpotuksia verovelvollisille, joiden vuosittainen liikevaihto on 10 000–25 000 euroa. Luxemburgin tavoitteena on soveltaa pieniä yrityksiä koskevassa vapautusjärjestelmässään 25 000 euron suuruista liikevaihdon raja-arvoa ja lakkauttaa samalla asteittaisen verohelpotuksen soveltaminen. Se katsoo, että osana talouden elvytysohjelmaa ja ottaen lisäksi huomioon rahan arvon aleneminen vapautusjärjestelmän käyttöönoton jälkeen Luxemburgissa, nykyisen vapautusjärjestelmän enimmäismäärän korottaminen pienten yritysten osalta 25 000 euroon auttaisi merkittävästi vähentämään arvonlisäveroon liittyvää hallinnollista taakkaa sellaisten yritysten osalta, joiden liikevaihto on alhainen, ja edistäisi uusien mahdollisuuksien luomista tämäntyyppisille yrityksille. Tällainen verovapautusten raja-arvon korottaminen on sen mielestä omiaan yksinkertaistamaan pienten yritysten alv-järjestelmää vähentämällä huomattavasti järjestelmään oikeutettuihin liikeyrityksiin kohdistuvaa taakkaa, kun ne vapautuisivat monista tavanomaiseen alv-järjestelmään kuuluvista alv-velvoitteista. Lisäksi toimenpiteellä vähennettäisiin niihin yrityksiin kohdistuvaa hallinnollista taakkaa, joihin nykyisin sovelletaan asteittaista verohelpotusjärjestelmää, joka tullaan samalla poistamaan. Järjestelmä olisi verovelvollisille vapaaehtoinen. Luxemburgin viranomaisten mukaan erityistoimenpiteellä olisi vain vähäinen vaikutus kerättävien alv-tulojen kokonaismäärään (enintään 0,10 %). Voimassa olevat aiemmat säännökset Komissio teki vuonna 2004 ehdotuksen, jolla jäsenvaltioille annettaisiin muun muassa mahdollisuus korottaa verovelvollisille annettavan arvonlisäverovapautuksen vuosittaisen liikevaihdon raja-arvo 100 000 euroon (KOM(2004) 728 lopullinen[2]). Ehdotus on edelleen neuvoston käsiteltävänä. Komissio katsoo keskipitkällä aikavälillä, että kyseisen ehdotuksen hyväksyminen olisi asianmukaisempi tapa edetä asiassa kuin yksittäisiin poikkeuksiin perustuva hajanainen lähestymistapa. Komissio pyytää tämän vuoksi neuvostoa aloittamaan uudestaan ehdotusta koskevat neuvottelut. Johdonmukaisuus suhteessa unionin muuhun politiikkaan ja muihin tavoitteisiin Ei koske tätä ehdotusta. 2. KUULEMISTEN JA VAIKUTUSTENARVIOINTIEN TULOKSET Intressitahojen kuuleminen Ei ollut tarpeen. Asiantuntijatiedon käyttö Ulkopuolisten asiantuntijoiden käyttö ei ollut tarpeen. Vaikutusten arviointi Ehdotuksella neuvoston päätökseksi pyritään toteuttamaan yksinkertaistus, jolla poistetaan monia alv-velvoitteita yrityksiltä, joiden vuosittainen liikevaihto on enintään 25 000 euroa. Toimenpiteellä voi näin ollen olla myönteinen vaikutus. Koska poikkeuksen soveltamisala on suppea ja sen voimassaoloaika rajallinen, vaikutukset ovat joka tapauksessa rajalliset. 3. EHDOTUKSEN OIKEUDELLINEN SISÄLTÖ Ehdotetun toimen lyhyt kuvaus Ehdotuksen tavoitteena on antaa Luxemburgille lupa ottaa käyttöön direktiivin 2006/112/EY 285 artiklasta poikkeava yksinkertaistamistoimenpide, jotta Luxemburg voi vapauttaa arvonlisäverosta verovelvolliset, joiden vuosittainen liikevaihto on enintään 25 000 euroa. Verovelvolliset voivat edelleen päättää kuulua tavanomaisten alv-järjestelyjen piiriin. Oikeusperusta Neuvoston direktiivin 2006/112/EY 395 artikla. Toissijaisuusperiaate Ehdotus kuuluu Euroopan unionin yksinomaiseen toimivaltaan. Sen vuoksi siihen ei sovelleta toissijaisuusperiaatetta. Suhteellisuusperiaate Ehdotus on suhteellisuusperiaatteen mukainen, koska tämä päätös koskee jäsenvaltiolle sen omasta pyynnöstä annettavaa lupaa, eikä siihen liity mitään velvollisuuksia. Koska poikkeuksen soveltamisala on kapea, erityistoimenpide on tavoitteeseensa nähden oikeasuhteinen. Sääntelytavan valinta Ehdotettu sääntelytapa: neuvoston päätös. Muut vaihtoehdot eivät soveltuisi seuraavista syistä: Neuvoston direktiivin 2006/112/EY 395 artiklan mukaan yhteisistä alv-säännöistä voidaan poiketa vain, jos neuvosto antaa siihen luvan komission ehdotuksesta tekemällään yksimielisellä päätöksellä. Neuvoston päätös on soveltuvin sääntelytapa, koska se voidaan osoittaa yksittäiselle jäsenvaltiolle. 4. TALOUSARVIOVAIKUTUKSET Ehdotuksella ei ole kielteisiä vaikutuksia arvonlisäverosta saataviin Euroopan unionin omiin varoihin, koska Luxemburg tekee kompensaatiolaskelman neuvoston asetuksen (ETY, Euratom) N:o 1553/89 6 artiklan mukaisesti. 5. LISÄTIEDOT Ehdotus sisältää raukeamislausekkeen. 2013/0296 (NLE) Ehdotus NEUVOSTON TÄYTÄNTÖÖNPANOPÄÄTÖS luvan antamisesta Luxemburgille ottaa käyttöön yhteisestä arvonlisäverojärjestelmästä annetun direktiivin 2006/112/EY 285 artiklasta poikkeava erityistoimenpide EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen, ottaa huomioon yhteisestä arvonlisäverojärjestelmästä 28 päivänä marraskuuta 2006 annetun neuvoston direktiivin 2006/112/EY[3] ja erityisesti sen 395 artiklan 1 kohdan, ottaa huomioon Euroopan komission ehdotuksen, sekä katsoo seuraavaa: (1) Luxemburg pyysi 24 päivänä lokakuuta 2012 komissiossa saapuneeksi kirjatulla kirjeellä lupaa soveltaa direktiivin 2006/112/EY 285 artiklasta poikkeavaa toimenpidettä, jotta Luxemburg voisi vapauttaa arvonlisäverosta sellaiset verovelvolliset, joiden vuosittainen liikevaihto on enintään 25 000 euroa. Tämän toimenpiteen ansiosta nämä verovelvolliset vapautettaisiin kaikista tai tietyistä direktiivin 2006/112/EY XI osaston 2–6 luvussa tarkoitetuista arvonlisäveroon liittyvistä velvoitteista. (2) Komissio antoi direktiivin 2006/112/EY 395 artiklan 2 kohdan mukaisesti Luxemburgin hakemuksen tiedoksi muille jäsenvaltioille 9 päivänä marraskuuta 2012 päivätyllä kirjeellä. Komissio ilmoitti Luxemburgille 12 päivänä marraskuuta 2012 päivätyllä kirjeellä saaneensa kaikki hakemuksen arviointia varten tarpeellisina pitämänsä tiedot. (3) Direktiivin 2006/112/EY 285 artiklan nojalla jäsenvaltiot, jotka eivät ole käyttäneet jäsenvaltioiden liikevaihtoverolainsäädäntöjen yhdenmukaistamisesta, yhteisen arvonlisäverojärjestelmän rakenteesta ja soveltamissäännöistä 11 päivänä huhtikuuta 1967 annetun toisen neuvoston direktiivin 67/228/ETY[4] 14 artiklan mukaista mahdollisuutta, voivat vapauttaa arvonlisäverosta verovelvolliset, joiden vuosittainen liikevaihto on enintään 5 000 euroa tai sen vasta-arvo kansallisena valuuttana, ja ne voivat myös myöntää asteittaisia verohelpotuksia verovelvollisille, joiden vuosittainen liikevaihto on suurempi kuin niiden verovapautuksen soveltamiselle vahvistama enimmäismäärä. (4) Luxemburg on ilmoittanut komissiolle vapauttavansa nykyisin arvonlisäverosta verovelvolliset, joiden vuosittainen liikevaihto on enintään 10 000 euroa, ja soveltavansa asteittaisen verohelpotuksen myöntämismahdollisuutta verovelvollisiin, joiden vuosittainen liikevaihto on 10 000–25 000 euroa. Luxemburg on pyytänyt lupaa poikkeustoimenpiteenä vapauttaa arvonlisäverosta verovelvolliset, joiden vuosittainen liikevaihto on enintään 25 000 euroa. (5) Erityisjärjestelmää koskeva korkeampi raja-arvo on yksinkertaistamistoimenpide, koska se saattaa merkittävästi alentaa pienten yritysten arvonlisäveroon liittyviä velvoitteita ja antaisi Luxemburgille mahdollisuuden lakata soveltamasta yrityksille raskasta asteittaisten verohelpotusten järjestelmää. Verovelvolliset voivat edelleen päättää kuulua tavanomaisten alv-järjestelyjen piiriin. (6) Komissio sisällytti alv-velvoitteiden yksinkertaistamisesta annetun direktiivin 77/388/ETY muuttamisesta 29 päivänä lokakuuta 2004 antamaansa ehdotukseen[5] säännöksiä, joiden nojalla jäsenvaltiot voivat vahvistaa alv-vapautusjärjestelmässä sovellettavaksi vuosittaisen liikevaihdon raja-arvoksi enintään 100 000 euroa tai sen vasta-arvo kansallisena valuuttana ja tarkistaa tämän enimmäismäärän vuosittain. Tämä päätös on kyseisen ehdotuksen mukainen. (7) Poikkeustoimenpiteellä on vähäinen vaikutus lopullisessa kulutusvaiheessa kannettavan veron kokonaismäärään, eikä se vaikuta kielteisesti arvonlisäverosta saataviin unionin omiin varoihin, ON HYVÄKSYNYT TÄMÄN PÄÄTÖKSEN: 1 artikla Poiketen siitä, mitä direktiivin 2006/112/EY 285 artiklassa säädetään, Luxemburgille annetaan lupa vapauttaa arvonlisäverosta verovelvolliset, joiden vuosittainen liikevaihto on enintään 25 000 euroa. 2 artikla Tämä päätös tulee voimaan päivänä, jona se annetaan tiedoksi. Tätä päätöstä sovelletaan sellaisten unionin sääntöjen voimaantulopäivään saakka, joilla muutetaan sitä vuosittaisen liikevaihdon raja-arvoa, jonka alittuessa verovelvollisille voidaan myöntää arvonlisäverovapautus, tai 31 päivään joulukuuta 2016 saakka, sen mukaan, kumpi näistä on aiempi. 3 artikla Tämä päätös on osoitettu Luxemburgin suurherttuakunnalle. Tehty Brysselissä Neuvoston puolesta Puheenjohtaja [1] EUVL L 347, 11.12.2006, s. 1. [2] Saatavilla osoitteessa http://eur-lex.europa.eu/LexUriServ/LexUriServ.do?uri=COM:2004:0728:FIN:EN:PDF. [3] EUVL L 347, 11.12.2006, s. 1. [4] EYVL 71, 14.4.1967, s. 1303/67. [5] KOM(2004) 728 lopullinen.